Spanning oor buitelanders in Bredasdorp | Maroela Media
'n Skermskoot uit 'n video van die betoging wat op sosiale media gedeel is.
Meer as 1 200 Zimbabwiërs en Malawiërs word tans in 'n gemeenskapsaal in Bredasdorp in die Wes-Kaap gehuisves nadat xenofobiese geweld hulle uit hul huise op dié dorp verdryf het. Sowat 200 mense is ook deur die plaaslike moskee ingeneem.
Die geweld het Donderdag tussen lede van die Zwelitsha- informele gemeenskap buite Bredasdorp en buitelanders in dié woongebied uitgebreek. 'n Saak van openbare geweld word nou deur die polisie ondersoek.
Kapt. Frederick van Wyk, polisiewoordvoerder, sê die plaaslike inwoners is ontevrede omdat baie van dié buitelanders eiendom besit of deur plaaslike ondernemings in diens geneem word.
Van Wyk sê sowat 300 inwoners van Zwelitsha het Donderdag na die Kaap Agulhas- plaaslike munisipaliteit opgeruk om 'n memorandum in dié verband aan 'n verteenwoordiger van die munisipaliteit te oorhandig. Die goedgekeurde betoging was aanvanklik vreedsaam, maar het vererger toe kleiner groepe van die ooreengekome roete afgewyk en amok gemaak het.
Samesprekings vir vreedsame oplossings is oor die afgelope naweek onderneem en Maandag in samewerking met afgevaardigdes van die Suid-Afrikaanse Menseregtekommissie, die polisie en munisipaliteit voortgesit. Verskeie leiers van die informele én buitelandse gemeenskap word ook by dié gesprekke ingesluit.
Gister in Bredasdorp
Posted by Bertus Benecke on Sunday, March 27, 2022
Paul Swart, burgemeester van Kaap Agulhas, het aan Maroela Media gesê dat hulle nou "vrede en kalmte" soek.
Volgens Swart is slegs 'n handjievol mense vir die geweld verantwoordelik en is buitelanders te bang om na hul blyplekke terug te keer.
"Ons doel is om die mense [buitelanders] so gou moontlik weer in die gemeenskap geïntegreer te kry. Dis egter belangrik dat hulle veilig voel en deur die gemeenskap verwelkom word."
Swart sê hulle vergader binnekort met inwoners, maar dat die meeste ten gunste daarvan is dat die buitelanders toegelaat word om daar te woon aangesien hulle die plaaslike ekonomie bevorder.
"Ons wil hê almal moet in vrede saamwoon en doen ons bes om die situasie om te keer. Liefde en vrede moet nou verkondig word."
Volgens Swart hoop hulle dat die buitelanders teen Donderdag na hul huise kan terugkeer.
"Ons grootste uitdaging nou is dat die plek [gemeenskapsaal] 'n bietjie klein is. Ons het darem nog kosvoorraad vir die volgende twee dae."
Waar werk 1200 Zimbabwiërs en Malawiërs in 'n dorpie soos Bredasdorp? Waarom kry hulle voorkeur wanneer dit by werk kom? Is dit waarlik xenofobies om eerste na jou eie om te sien? SA stuur af op 'n bloedbad as dit so aangaan – natuurlik alles te dankie aan swak grensbeheer en behoorlike immigrasiebeleid onder die korrupte ANC regering.
En met die invloei sal daar ook die invloei van misdaad kom
As daar in Bredasdorp 1200 uitlanders is, hoeveel in Pretoria en Johannesburg?
Het die Zimbabwiers en Malawiers werks permitte om in en om Bredasdorp te werk of word dit maar toegelaat. Waar kry hulle die eiendom vandaan of word hulle maar toegelaat om onbeheersd daar te plak.